  Виталий Пронин Нылпи лагерьёс ӧсъёссэс тани-тани усьтозыДась-а лагерьёс соосты пумитаны? Та но мукетыз пумысен кенешизы Удмуртилэн Общественной палатаяз. Ужрадэ пыриськиз Тӧролэсь ужзэ быдэсъясь Александр Бречалов.Иж котырысь «Дружба» лагере май кутсконын 500 пинал «Что? Где? Когда?» визьсынан шудонэ быдэс Россиысь вуттэмын вал. Но шудонэн йырин ӧйлась: столовойысь норовирус инфекция шедьтыса, 97 пинал больницае вуиз. Туннэ ке но лагерь но, столовой но пытсамын.- Лагерьёс понна кыл кутэ Дышетонъя но наукая министерство. Но со радъян понна гинэ сюлмаське. Лагерьёслэсь ужамзэс эскерисьёс ӧвӧл. Татын бадӟым инты басьтыны быгато общественникъёс,  волонтёръёс. Лагерьёсты ворсаны капчи. Но солэсь нылпиослы гинэ урод, - шуэ Общественной палаталэн кивалтӥсез Павел Вершинин.Туэ шаерамы нылпиослэсь шутэтскон дырзэс радъян вылысь висъямын 392,3 миллион манет. Чакламын 821 лагерь усьтыны. Таос пӧлысь 600-эз школаос но спортъя учреждениос бордын нуназе ужалозы. 16-яз нылпиос быгатозы тазалыксэс юнматыны. 113-ез спортлы, киужъёслы, экологилы, творчестволы, шаертодонлы сӥземын луозы. 227 усто нылпиос шутэтскозы «Артек» но «Смена» федерал лагерьёсын. Но туннэ секытгес югдур кылдэмын городъёс сьӧрын уен-нуналэн ужась лагерьёсын. Соос 20 лыдъясько. Общественной палаталэн ёзчиез Галина Кайгородова верамъя, 1990-тӥ арын сыӵе лагерьёс 50 вал. Одӥг нуналлы лагере келян понна шорлыдын 1 сюрс манет тыроно. Справка бичанъя но бадӟымесь куронъёс. Таин валче вань нылпиос пӧлысь 15 процентэз гинэ отчы шедьыны быгато. Путёвкалэсь огдунзэ анай-атайёслы компенсация пыр берыкто ик. Но кӧня ке толэзь ортчыса.Шаерысьтымы профсоюзъёслэн федерациенызы кивалтӥсь Сергей Шерстобит верамъя, туннэ, кылсярысь, гурт удысын ужасьёслэн шоро-куспо уждунзы 17 сюрс манет. Соослэн нылпиоссэс лагерьёсы келяны луонлыксы ик ӧвӧл. Азьвыл куд-ог предприятиос путёвка дунлэсь оглюкетсэ тыро ке вал, туэ одӥг предприятие но талы дась ӧвӧл. Галина Кайгородова верамъя, умой луысал, лагерьёсты возёнъя субсидия висъяськысал ке, таин валче путёвкаослы дун усьысалыз. Но Правительстволэн Тӧроезлэн воштӥсезлэсь ужзэ быдэсъясь Наталья Сударикова верамъя, сыӵе луонлык ӧвӧл.Соиз но вань: лагерьёсы ветлӥсьёс пӧлын уноез 1-тӥ-4-тӥ классъёсын дышетскисьёс. Бадӟым классъёсысь нылпиос асьсэ коже кылё. Соос я компьютер сьӧры кугӟало, я урамъёстӥ лошъясько. Зэм, лагере но нылпиос 2-3 арнялы сяна уг сюро.  Эшшо ке уноез школаос охранной предприятиосын ужамысь дугдо, чакласькисе вахтёрез пукто, нош со шуге-леке вуон дыръя мар карыны но уг тоды. Вожатойёсты дасянъя но уж тыро-пыдо радъямын ӧвӧл. Кадръёс уг тырмо. Ваньмыз та туж сак кариськемез кулэ каре. Галина Кайгородова верамъя, ярано коть гурт поселениосын радъямын луоз начар улӥсь семьяосысь 14-18 аресъем нылпиослы 60 лагерь. Отын пиналъёс пудо сиён дасяны, эмъяськон турын-куар бичаны, ульчаосты чылкытатыны юрттӥськозы. Уждун тырем сяна, соосты нуналаз 2 пол сюдозы но. Зэм, арысь аре ичигес кылё сыӵе лагерьёсы ужаны лыктӥсьёс. Нылпиослы уго одно ик ортчыны кулэ медосмотрез, нош солэн дуныз 2-3 сюрс манет. Та быдэс уждун быдӟагес луэ.Общественной палата Тазалыкез утёнъя министерстволы вазиськыны медэ, медосмотр ортчонъя ке но юрттэт медло шуыса. Кытын кыӵе югдур тодыны-адӟыны, кытын ке маке умойтэм ке, со пумысен ужпумез ӝутыны быгатӥськомы, шуизы Общественной палатаын.Елена Сараматова Туспуктэмез А. Горубновлэн  